ཁོ་མོ་གནས་ལ་ཡོང་བའི་དུད་ཚང་དེར་སྐྱེས་པ་གསུམ་ཡོད་པའི་བར་མ་དེ་ཁོ་མོའི་ཁྱོ་ག་རེད།ཁྱོ་གའི་མིང་ལ་དཔའ་རྡོ་ཟེར་ཞིང་ངོ་གདོང་གོར་གོར་དང་གདོང་གི་ཁ་དོག་དམར་ལ་སྨུག་མདངས་ཆེ་བ།སྨྲ་བ་ཉུང་ཞིང་རྟུལ་ཕོད་དང་དཔའ་ངར་འཛོམས་པའི་ཕོ་རྒོད་ཅིག་ཡིན།དུད་ཚང་དེར་ཡོང་ནས་ལོ་གཉིས་འདས་མ་འདས་ཤིག་ལ་ཁོ་མོའི་ཁྱོ་ག་དང་ཁོ་གཉིས་ཁེར་ཁྱིམ་དུ་བཞག་ཅིང་ཁྱིམ་ལ་མེད་དུ་མི་རུང་བར་མཁོ་བའི་ཆས་ཀ་འགའ་ཉོས་ཚར་དུས།ཤུལ་ན་སྒོར་བཅུ་གཉིས་ལས་ཅི་ཡང་མེད་མོད།འོན་ཀྱང་།འཚོ་བ་ནི་འཁོར་བ་ཡིན་ལ་འཁོར་བ་ནི་བརྩེ་དུང་གིས་འབྱམས་པའི་སྣེ་མོ་ན་སྐྱིད་སྡུག་གི་རྒྱུན་རིང་ཞིང་དཀའ་སྡུག་གི་རྔུལ་ཆུ་ཟགས་སའི་རྒྱ་མཚོ་ཡིན་རུང་།དེ་ནི་རིན་ཆེན་གྱི་གསེར་བུམ་ཞིག་དང་མཚུངས་པར་འཇིག་རྟེན་ལ་ངེས་པར་དགོས་ཤིང་མཁོ་ལ།སུས་ཀྱང་འདོར་དཀའ་བ་དེ་བཞིན།ཨ་མ་གཡང་འཛོམས་ཁྱོ་ཤུག་གཉིས་སྔར་ལས་ཀྱང་ཞལ་རས་ན་བཅོས་མིན་གྱི་འཛུམ་མདངས་ཤིག་དུད་ཚང་དེ་ན་དྲོད་ཁོལ་དང་དགོད་སྒྲས་ཁེངས་ཡོད་ལ།ཁོ་མོ་ཡོད་པས་ཁྱིམ་ཚང་དེ་ན་བཅུད་ཀྱིས་གཏམས་པའི་ནོར་གཡང་ཞིག་འཁྱིལ་ཡོད་པ་དང་འདྲ་ལ།ཨ་མ་གཡང་འཛོམས་ཚང་ནི་སྡེ་བའི་ནང་གི་བདེ་ཞིང་སྐྱིད་ཀྱིས་འཚོ་བའི་ཁྱིམ་ཚང་ཞིག་ཏུ་གྱུར་པར་མ་ཟད།དེ་ནས་ཅུང་ཙམ་མ་འགོར་བར་ཨ་མ་གཡང་འཛོམས་ལ་བྱིས་པ་ཞིག་བཙས་ཤིང་།བཙས་མ་ཐག་ནས་བྱིས་པ་གཞན་དང་མི་འདྲ་བར་ཉིན་མཚན་དབྱེར་མེད་དུ་ངུ་བར་བྲོ་ཞིང་སྤོ་ཆེ་ཚུལ་གྱི་རྣམ་པ་སྟོན་བྱུང་།བྱིས་པ་དེའི་མིང་ལ་བདེ་སྐྱིད་འཚོ་ཟེར་ཞིང་།ཁོ་མོ་ཨ་ཕ་དང་འདྲ་བར་སྨྲ་བ་ལ་དེ་འདྲ་སྤྲོ་བོ་མེད་ན་ཡང་སྐྱེ་གཟུགས་དང་ངོ་གདོང་ཅང་སྨུག་ཙམ་མ་གཏོགས་གཞན་སྐྱེ་གཟུགས་དང་མཁུར་ཚོས་གཡོན་པར་སྨེ་བ་ཆུང་ཆུང་ཞིག་ཡོད་པ་བཅས་ཨ་མ་དང་འདྲ།ཁོ་མོ་བཙས་ནས་ལོ་བཞི་འགོར་མ་འགོར་ལ་ཡང་བསྐྱར་ཨ་མ་གཡང་འཛོམས་ལ་བྱིས་པ་ཞིག་བཙས་ཤིང་དེའི་མིང་ལ་ཤེས་རབ་ཆོས་སྒྲོན་ཟེར་ཞིང་།ངོ་གདོང་གོར་གོར་དང་གཟུགས་དབྱིབས་སོགས་ཁོ་མོའི་ཕ་དང་ཕལ་ཆེར་གཅིག་མཚུངས་ཡིན་ལ།ངོ་གདོང་གི་ཁ་དོག་དམར་ལ་དཀར་མདངས་ཤོས་ཆེ་བ་ཞིག་ཡིན།བྱིས་པ་གཉིས་ཀྱི་ལག་ཡང་མི་ཡང་ནི་བུ་མོ་ཆེ་བ་བདེ་སྐྱིད་ནི་ཨ་ཕ་དང་འདྲ་ལ།བུ་མོ་ཆུང་བ་ཤེས་རབ་ཆོས་སྒྲོན་ནི་ཨ་མ་དང་འདྲ་བར་ལག་ཡང་ཞིང་བཟའ་བཏུང་དང་རྒྱན་གོས་སོགས་ལ་གདམ་ང་ཅི་ཡང་མེད་པར་གང་ཡོད་ཅི་ཡོད་ཀྱིས་ཆོག་པས།བཟའ་མི་ཚང་མ་ལུས་བདེ་སེམས་སྐྱིད་ཀྱི་རྣམ་པས་ཁེངས་པའི་ཁྱིམ་ལ་དྲོན་ཁོལ་ཆེ་ཞིང་སྒོ་ལ་ནོར་གཡང་འཁྱིལ་བའི་དུད་ཚང་ཞིག་ཡིན།